《舟行怀斯川用王介甫韵》
宋代·刘跂

遄往欲何之，缓行聊尔尔。悟身无期会，在彼犹在此。

轻舠类短无，安取途九轨。所嗟湍流长，汩没未及已。

蒹葭雁鹜泽，清浅良可喜。美人讵云远，耿耿隔一水。

怜我抱沈痛，药剂厌馀滓。谈笑何时来，幽忧赖湔洗。

作者简介：永静军东光人，字斯立，号学易先生。刘挚子。神宗元丰二年进士。官朝奉郎，哲宗绍圣间从父于新州谪所。徽宗立，诏返挚家属，跂诉文及甫之诬，及甫被贬。后遭党祸，编管寿春，为官拓落，政和末以寿终。有《学易集》。